Prieto: "La complicitat d'altres institucions permet que el treball de tots els departaments es veja reflectit en forma de subvencions"
19 juliol 2016

## Prieto: "La complicitat d'altres institucions permet que el treball de tots els departaments es veja reflectit en forma de subvencions"19 juliol 2016Última actualització: 14 juliol 2025

![](../gestion/img/prietolacomplicidaddeotrasinstituciones.jpg)  
  

**· El regidor informa de diverses ajudes concedides a l'Ajuntament per valor de més de 33.000 euros i que es destinaran a projectes culturals, esportius i turístics**

La Junta de govern celebrada ahir a l'Ajuntament de Gandia va donar a conéixer diferents convenis i ajudes que han estat aprovades per part de diferents administracions.

El portaveu del Govern, Jose Manuel Prieto, ha informat d'aquests acords valorant-los de manera positiva. "_Seguim treballant i buscant el suport d'altres administracions per tal de suplir la manca de recursos que moltes vegades no tenim en aquesta institució. La complicitat d'altres institucions com la Diputació de València o les diferents conselleries permet que el treball de tots els departaments es veja reflectit en forma d'ajuts. Aquesta setmana tenim 33.198 € només en una sessió de govern. Es tracta d'ajudes per a promoció turística i cultural, equipaments per als departaments d'Esport i Cultura, entre d'altres_".

D'aquesta manera, s'ha rebut una ajuda de la Conselleria d'Igualtat i Polítiques Inclusives per al desenvolupament de programes d'atenció i inclusió social a menors i les seues famílies en període estival per un import de 22.890,46 €.

En el cas de la Diputació de València, l'ens provincial ha concedit diverses ajudes. La primera d'elles destinada a la compra d'equipament per a centres culturals de 1.852 €; també en matèria de Cultura, s'han concedit 8.060 € al Festival Polisònic que començarà el pròxim 29 de juliol; en matèria de joventut i esports, l'ajuda ascendeix a 2.998,10 € i es destinarà a programes municipals de Joventut. Pel que fa a promoció turística, la Diputació aportarà 5.406 € que seran destinats a diverses iniciatives de posada en valor de la nostra platja.

L'última de les ajudes concedides aquesta setmana des de l'ens provincial, per valor de 15.151,50 €, es destinarà a projectes singulars de Tècnic Esportiu.

Finalment, Prieto ha anunciat que durant la Junta de Govern també es va aprovar un acord amb l'Associació Jezrael per un import de 20.000 € que el col·lectiu destinarà al seu funcionament.

[Twittear](https://twitter.com/share)